ДЕКЛАРАЦИЯ

на участниците в

Националната конференция

„Енергийна стратегия на Р България – анализи и препоръки“

19 – 20 февруари 2009 г., София

Ние, участниците в Националната конференция „Енергийна стратегия на Р България – анализи и препоръки“:

· обсъдихме различни аспекти, свързани с предложения от Министерството на икономиката и енергетиката „Проект за енергийна стратегия на Р България до 2020 г.“ и в частност тези, свързани с действията срещу промените в климата, енергийната ефективност,  възобновяемите енергийни източници и въздействието на стратегията върху развитието на България
· установихме сериозни слабости на предлагания документ, а именно: погрешна изходна база на стратегията, силна държавна подкрепа за големите енергийни проекти, липса на ясни стратегически действия за развитие на енергийната ефективност и на ВЕИ;

· отбелязахме тоталното игнориране на възможностите за подкрепа на иновационната икономика и в частност тази, свързана с нисковъглеродната енергетика;

достигнахме до общо съгласие и разбиране, че са необходими значителни промени в подхода на подготовка за приемане на енергийна стратегия на България,  както и на целите, приоритетите и стратегическите решения в нея.

· България се нуждае от съвременна и модерна стратегия за развитие на нисковъглеродна енергетика, насочена към подкрепа за  политиките срещу промените в климата. Подобна стратегия трябва да влезе в схемата на европейските начини на правене на стратегии, а именно да се предвиждат периоди на ревизиране на стратегията спрямо реално постигнатите цели на определен период от време. За целта е необходимо да се предложат на анализ няколко алтернативни предложения, които използват  еднаква информационна база и имат ясно формулирани краен брои цели. като  от тях  се избере предложението,  което отговаря на критериите;

· Стратегията трябва да предвижда ясни механизми за използването на обществените средства в енергетиката, включително и външното финансиране.Изключително важно е да се предвидят начините за финансова подкрепа на научните, научно-приложните и инвестиционните предложения. В същото време трябва ясно да се укаже, че с обществени средства не могат да се финансират или индиректно да се подкрепят проекти на основа изкопаемите горива, ядрената енергетика и големите хидрокомплекси;

· Стратегията трябва да бъде придружена със серия от допълнителни анализи и в частност:



√ анализ на въздействието (impact assessment);



√ анализ за макроикономическото въздействие на стратегията



√ екологична оценка



√ социална оценка



√ анализ на разходите и ползите

· Стратегията трябва да бъде съгласувана и подчинена на все още липсващите Национална стратегия за устойчиво развитие на България, Национална стратегия за енергийна ефективност и Иновативната стратегия;

· Стратегията трябва да отчита и развива енергийната ефективност в самия сектор;

· Стратегията трябва да отговаря на общите европейски цели за борба с промените в климата и директно да дава българският принос към тяхното постигане, както и за продължаване на водещата роля на ЕС в тази област чрез приемане на още по-амбициозни цели за редукция на парниковите газове;

· Стратегията трябва да работи за реална либерализация на енергийния пазар, като в същото време предложи конкретен план (вкл. финансов) за решаване проблема с енергийната бедност. 

· Стратегията трябва да засилва възможностите за децентрализирани решения и свобода на местните инициативи, включително енергийно независими общности;

· Стратегията трябва да преразгледа сериозно институционалната рамка на сектора.

· Стратегията трябва да даде яснота за по-нататъшното участие на България в международното коопериране за промяна на съществуващите или създаването на нови механизми за РКООНИК след 2012 г. с много по-съществена роля на ВЕИ;

· В стратегията да се включи част “Обществено информиране” в синхрон на чл. 6 от РКООНИК (рамкова конвенция на ООН за изменение в климата);

· Стратегията трябва да даде възможности за подкрепа на децентрализирани, енергоефективни решения  в бита, обществените услуги, индустрията, транспорта, земеделието и т.н.

· Да се въведат задължителни норми за въвеждане на ВЕИ при проектирането на инвестиционни проекти с разходване на обществени средства.

· Развитието на енергетиката, включително и на ВЕИ да не влиза в конфликт с опазването на биоразнообразието, в съответствие с директивата за птиците 79/409 ЕИО, директивата за местообитанията  92/43 ЕЕС и рамковата директива за водите.

